April på Pluto

Mars er over, og nå er vi klare for vår! Vi håper alle sammen har hatt noen fine dager i påsken. Mars ble naturlig nok preget av en del påskeaktiviteter, og det var mye kyllinger og egg som stod i fokus. På grunn av det ustabile og kalde været vi hadde, ble ikke målet vårt om å se dyr på nært hold helt nådd. Vi gjorde flere tapre forsøk, og vi fikk i det minste sett sauene på Jernaldergården og hestene i Sørmarka opptil flere ganger. Nå i april derimot, regner vi med at vi får sett både lam, esler, høner, harer og kaniner. Vi kommer til å legge de fleste turene opp til områdene rundt den Økologiske gården og Sørmarka, samt Jernaldergården. Der kan vi oppsøke dyrene når de endelig kommer ut. Dersom vi ikke skulle møte noen dyr, er det flotte områder her hvor barna kan få utfordre seg motorisk i fritt og ulendt terreng. I tillegg får vi anledning til å se alt som etter vært spirer og gror. Vi ser at grenene går fra å være bare til å plutselig bli grønne, og vi skal studere og samtale om det som plutselig dukker opp av jorden.

Vi fortsetter å holde fokus på grovmotorikken, og har nå kun med vogner til de yngste på tur. De eldste er veldig opptatt av å ”gå sjøl” på tur, og dette er et av leddene vi har for å forberede dem på overgangen til stor avdeling fra høsten av. Dette gjør vi for at overgangen skal bli så god og naturlig som mulig. De eldste smører brødskivene sine selv, og vi voksne jobber aktivt med å veilede dem til å kle på seg selv når vi skal ut. Vi har allerede vært litt på besøk på stor avdeling, og kommer til å fortsette enda mer med dette framover slik at det blir en lettere overgang fra høsten av. Vi vet at særlig dette med hjelp til påkledning er en tidstyv for de ansatte på stor avdeling med 18 barn, så vi oppfordrer dere foreldre til de eldste å oppmuntre barna deres til å prøve litt selv :-)

Julie begynner med foreldresamtaler i april. Det vil bli hengt opp liste i garderoben med aktuelle tidspunkt hvor dere kan skrive dere på. I og med at dere alle sammen hadde en samtale før jul, er det ikke obligatorisk med en ny samtale nå i vår. For vår del er det derimot veldig greit med en slik samtale, og håper mange av dere har anledning til å sette av en liten halvtime til å samtale om deres barns utvikling og trivsel i barnehagen.

På mandagene og torsdagene kommer vi til å dele oss i grupper. Torsdagen fortsetter som før – en gruppe baker mens de to andre gruppene er ute i barnehagen eller på tur. Vi har satt opp tre grupper som vi prøver nå i april måned. Personalet vil rullere på å ha ansvar for hver sin gruppe i en uke slik at vi får sett alle barna. På mandagen er det de ansatte som bestemmer hva de vil gjøre med sin gruppe den dagen. Vi deler kun inn i grupper på formiddagen (etter samlingsstunden og fram til lunch), og er sammen resten av dagen. Vi har veldig gode erfaringer med å dele inn i smågrupper. Hvert barn blir da tydelig sett av den voksne, og de får mulighet til å skape nye relasjoner til barn de kanskje ikke samspiller så mye med ellers i barnehagedagen.

Gruppe 1: Cedrik, Lea og Ingrid

Gruppe 2: Anna, Audun og Lars

Gruppe 3: Alf, Ulrikke og Henrik

Nå som våren er på vei, er det utfordrende å kle barna. På denne tiden kan vi oppleve alt fra minusgrader om morgenen til 10 grader på ettermiddagen. Vi ønsker derfor at barna har lettere klær tilgjengelig i barnehagen, selv om det er kaldt om morgenen. Vi tenker da spesielt på tynn dress, tynne luer og lettere sko. Allikevel vet vi at været i Stavanger er svært ustabilt, så ikke ta med vinterklærne hjem for godt riktig enda!

Ellers har vi hatt vår siste pulje med barnehagelærerstudenter fra Universitetet. Det har vært svært lærerikt for oss, og barna har også satt stor pris på både et ekstra fang og nye input i for eksempel samlingsstunden. Vi gleder oss allerede til nye studenter på avdelingen fra høsten av!

**Torsdag 21. april** kommer fotografen i barnehagen. Det vil bli tatt både gruppebilde og enkeltbilde/søskenbilde for de som ønsker det. Dere vil på forhånd få levert ut lapper hvor dere krysser av på hvilke bilder dere ønsker skal bli tatt av deres barn. **NB!** Dersom dere ikke leverer lappen, kan barnet heller ikke være med på gruppebildet. Vi ønsker å ha hele Pluto-gjengen forent på et bilde, og håper derfor dere gir tillatelse til gruppebilde selv om dere eventuelt ikke ønsker noen bilder.

Vårlig hilsen fra Marianne, Elisabeth, Barbro og Julie

|  |  |  |  |  |
| --- | --- | --- | --- | --- |
| **Mandag** | **Tirsdag** | **Onsdag** | **Torsdag** | **Fredag** |
| 04.04Grupper | 05.04Utelek med Neptun | 06.04Turdag | 07.04Baking:Gruppe 1: Cedrik, Lea og Ingrid | 08.04UtelekLunch: Laks med rotmos og grønsaker |
| 11.04Grupper | 12.04Avdelingsmøte. Neptun passer på. | 13.04Turdag | 14.04Baking: Gruppe 2: Anna, Audun og Lars | 15.04UtelekLunch: Fiskeburger  |
| 18.04Grupper | 19.04Utelek med Neptun | 20.04Turdag | 21.04**Fotografen kommer kl. 09:00** | 22.04UtelekLunch: Salatbar med laks |
| 25.04Grupper | 26.04Avdelingsmøte. Neptun passer på. | 27.04Turdag | 28.04Baking: Gruppe 3: Alf, Ulrikke og Henrik  | 29.04UtelekLunch: Gratinert torsk med poteter og grønsaker |